Ahojte,

som Rado Jonáš a v Predsedníctve SZOŠ som zodpovedný za oblasť získavania projektov financovaných z externých zdrojov mimo štátneho rozpočtu.

SZOŠ ako nezisková organizácia je oprávnená byť prijímateľom finančných prostriedkov na podporu športových a rozvojových projektov aktivít z verejných aj súkromných zdrojov. Už dnes sa SZOŠ pokúša tieto zdroje využiť, konkrétne robíme tieto aktivity:

        Dobrovoľný projektový team (Veronika Vachová a Vlasta Kostercová) pripravuje projekt areálov stálych kontrol na celoslovenskej úrovni (využitie finančných zdrojov z fondu pre podporu športu)

        Pokúšame sa nájsť partnerskú federáciu (Maďarsko, Poľsko) pre využitie prostriedkov IOF na podporu  rozvojových aktivít

Možností je však oveľa viac, vrátane eurofondov, Visegradskeho fondu, cezhraničnej spolupráce a pod.

Pre reálne získanie finančných prostriedkov a ich využitie je potrebné identifikovať tieto zdroje, pripraviť žiadosť, zaslať ju donorovi a získaný projekt aj realizovať. Pre to, aby takýto zámer priniesol reálne výsledky, je potrebná pravidelná a systematická práca. **Za týmto účelom by som rád našiel pár šikovných a motivovaných ľudí, ktorí by takéto možnosti financovania projektov na úrovni SZOŠ identifikovali, žiadosti pripravili a získaný projekt na úrovni SZOŠ implementovali a týmto spôsobom prispeli ku rozvoju nášho športu.**

Ak bude žiadosť úspešná, určite existuje priestor na finančnú odmenu členov projektového teamu v závislosti na charaktere projektu a veľkosti grantu, pretože príprava projektov a ich implementácia bude vyžadovať svoj čas.

Prosím teda tých, ktorých táto možnosť zaujala a chceli by sa stať súčasťou tohto novovytváraného teamu, aby sa mi ozvali.  Formálne zastrešenie takéhoto teamu by mohlo byť vo forme komisie, ktorú môže zriadiť predsedníctvo SZOŠ, takáto komisia má svojho predsedu a členov. **Táto príležitosť teda ponúka nielen možnosť sa učiť novým veciam a získavať zručnosti pri projektovom financovaní, ale aj v leaderstve teamu a manažmente projektov**.

Požiadavky na kandidátov nie sú striktne dané, nevyhnuté je však byť aktívny, výhodou môže byť angličtina, ale nie je podmienkou.

Rado Jonáš

radoslav.jonas@gmail.com, 0902 488202